“รัฐบาลญี่ปุ่น” ส่งชื่อ “คาซูโอะ อุเอดะ” ชิงผู้ว่า BOJ คนใหม่
“รัฐบาลญี่ปุ่น” เสนอชื่อ "คาซูโอะ อุเอดะ" ชิงตำแหน่งผู้ว่า BOJ คนใหม่ แทน “ฮารุฮิโกะ คุโรดะ” พ้นวาระในเดือนเม.ย.66
“รัฐบาลญี่ปุ่น” เสนอชื่อ "คาซูโอะ อุเอดะ" ชิงตำแหน่งผู้ว่า BOJ คนใหม่ แทน “ฮารุฮิโกะ คุโรดะ” พ้นวาระในเดือนเม.ย.66
14 ก.พ. 2566

รัฐบาลญี่ปุ่นได้เสนอชื่อนายคาซูโอะ อุเอดะ ให้ดำรงตำแหน่งผู้ว่าการธนาคารกลางญี่ปุ่น (BOJ) คนใหม่ ต่อจากนายฮารุฮิโกะ คุโรดะ ซึ่งจะพ้นวาระในเดือนเม.ย.66 โดยนายอุเอดะเป็นนักวิชาการและอดีตสมาชิกคณะกรรมการบริหารของ BOJ
ส่วนตำแหน่งรองผู้ว่าการ BOJ นั้น รัฐบาลได้เสนอชื่อนายเรียวโสะ ฮิมิโนะ อดีตผู้อำนวยการสำนักงานบริการทางการเงินแห่งประเทศญี่ปุ่น และนายชินอิจิ อุจิดะ ผู้อำนวยการบริหาร BOJ โดยผู้ที่ได้รับการเสนอชื่อทั้ง 3 คนจะตอบคำถามจากฝ่ายนิติบัญญัติในรัฐสภา ซึ่งคาดว่าจะมีขึ้นในปลายเดือนนี้
สำนักข่าวเกียวโดรายงานว่า ผู้ที่ได้รับการเสนอชื่อจะต้องได้รับความเห็นชอบจากสภาผู้แทนราษฎรและวุฒิสภาญี่ปุ่น ก่อนที่รัฐบาลของนายกรัฐมนตรีฟูมิโอะ คิชิดะ จะสามารถแต่งตั้งบุคคลเหล่านี้ให้ดำรงตำแหน่งเป็นระยะเวลา 5 ปีได้อย่างเป็นทางการ โดยขณะนี้พรรคเสรีประชาธิปไตย (แอลดีพี) ครองเสียงข้างมากในทั้งสองสภา
ทั้งนี้ นายอุเอดะ ซึ่งเป็นอดีตศาสตราจารย์คณะเศรษฐศาสตร์ มหาวิทยาลัยโตเกียว จะเป็นผู้ว่าการ BOJ คนแรกที่มาจากแวดวงวิชาการ ทางด้านธนาคารกลางสหรัฐ (เฟด) มีนายเบน เบอร์นันเก้ อดีตศาสตราจารย์เศรษฐศาสตร์มหาวิทยาลัยพริสตัน เคยดำรงตำแหน่งประธานเฟด